KIRJALLINEN KYSYMYS E-2775/00 esittäjä(t): Roberta Angelilli (UEN) komissiolle. Italian valtion rahapajan IPZS:n tervehdyttäminen.



Virallinen lehti nro 113 E , 18/04/2001 s. 0174 - 0175



KIRJALLINEN KYSYMYS E-2775/00 esittäjä(t): Roberta Angelilli (UEN) komissiolle (1. syyskuuta 2000) Aihe: Italian valtion rahapajan IPZS:n tervehdyttäminen Italiassa on julkaistu viimeisten seitsemän vuoden aikana kymmenittäin sanomalehtiartikkeleita ja eri poliittisia ryhmiä edustavat henkilöt ovat esittäneet parlamentaarisia kysymyksiä Italian valtion rahapajan IPZS:n tilanteesta. Rahapaja on tällä hetkellä lähes vararikon partaalla ja sen tappiot ovat yhteensä satoja miljardeja, mutta nämä tappiot tulivat ensi kertaa esiin vuoden 1997 tilinpäätöksessä. Aiempien vuosien tilinpäätökset osoittivat aina noin neljän miljardin voittoa. Roberto Tribuni oli IPZS:n hallintoneuvoston jäsen heinäkuusta 1993 maaliskuuhun 1996. Hän on paljastanut lehdistön lisäksi tuomioistuimille ja parlamentille sekä valtionvarainministeriölle useita hallinnollisia väärinkäytöksiä ja mahdollisia rikoksia, jotka saivat hänet epäilemään vahvasti IPZS:n tilinpäätösten oikeellisuutta. Hän on huomauttanut esimerkiksi, että 200 miljoonan liiran ylittävistä menoista ei koskaan tehty päätöksiä, päinvastoin kuin rahapajan toimintaa tuolloin säädelleessä laissa 559/66 edellytettiin. Liikkeellä on myös valtion obligaatioita, jotka ovat väärennettyjä, mutta painettu samalla musteella, samoilla muoteilla ja samalle vesileimapaperille (IPZS:n valmistamalle), joita rahapaja käyttää aitojen obligaatioiden painamiseen. Tutkijat ovat löytäneet väärennettyjä obligaatioita eräistä pankeista. Tribuni on viitannut myös joidenkin IPZS:n kanssa yhteistyössä olevien yritysten ongelmiin, sillä ne toimittavat rahapajalle raaka-aineita kolikoiden lyömiseen ja maksavat italialaisista kolikoista 35350 liiraa, kun esimerkiksi Ukrainan hallitukselta perittiin18 liiraa. Italian valtio on maksamassa tällä hetkellä IPZS:lle 1200 miljardia 7,2 miljardista eurokolikosta, joiden valmistus on myöhässä. 1. Onko komissio saanut päätökseen tutkimuksen Italian hallituksen päätöksestä, jolla se myönsi IPZS:lle 1 600 miljardia liiraa 20 vuodessa tappioiden kattamiseksi? 2. Voiko komissio ilmoittaa, mikä on sen arvio Italian valtion IPZS:lle antamasta tuesta eurokolikoiden lyömiseen, koska töiden viivästymisen vuoksi IPZS voi käyttää tukea oman vararikkonsa välttämiseen? Mario Montin komission puolesta antama vastaus (28. syyskuuta 2000) Kuten kysyjälle aiemmin annetuissa vastauksissa ilmoitettiin, komissio päätti 28. lokakuuta 1998 aloittaa EY:n perustamissopimuksen 88 artiklan (ent. 93 artikla) 2 kohdassa määrätyn menettelyn tutkiakseen Poligraficon määräysvallassa olevan Cartiere Miliani di Fabrianon hyväksi toteutetut pääomankorotukset ja sopimukset, joiden mukaan Poligraficolla oli yksinoikeus toimittaa tuotteita ja palveluja valtiolle. Kun Istituto Poligraficon hyväksi oli toteutettu vuoden 1999 talousarviolain 22 artiklassa säädettyjä lisätoimenpiteitä, komissio päätti 3. toukokuuta 2000 laajentaa 88 artiklan mukaista menettelyä. Päätös ilmoitettiin Italian hallitukselle 5. heinäkuuta 2000 päivätyllä kirjeellä. Menettelyn tässä vaiheessa komissio odottaa Italian hallituksen ja muiden asianomaisten osapuolten mahdollisia kommentteja asiasta. Kommentit saatuaan komissio voi saattaa tutkintamenettelyn päätökseen. Komissio ei ole havainnut tutkimuksissaan viitteitä siitä, että valtio olisi maksanut Poligraficolle ostamistaan tuotteista ja palveluista liian suuria korvauksia Komission toimivaltaan ei kuulu tutkia Poligraficon eurometallirahojen lyönnistä saaman korvauksen suhteellisuutta, sillä tämä toiminta ei kuulu julkisia tarjouskilpailuja koskevien yhteisön määräysten soveltamisalaan. Komissiolla ei ole toimivaltaa arvioida, liittyykö tapaukseen rikosoikeuden kannalta relevantteja seikkoja, joista parlamentin jäsen mainitsee esimerkkeinä Istituto Poligraficon aiemman johdon ja mahdollisuuden, että Italiassa on liikkeellä väärennettyjä valtion obligaatioita.